Document ID: 32003R1059

32003R1059
L 154/1
SLUŽBENI LIST EUROPSKE UNIJE
26.05.2003.
UREDBA (EZ) br. 1059/2003 EUROPSKOG PARLAMENTA I VIJEĆA
od 26. svibnja 2003.
o uspostavi zajedničkog razvrstavanja prostornih jedinica za statistiku (NUTS)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285.,
uzimajući u obzir prijedlog Komisije (1),
uzimajući u obzir mišljenje Gospodarskog i socijalnog odbora (2),
uzimajući u obzir mišljenje Odbora regija (3),
u skladu s postupkom predviđenim u članku 251. Ugovora (4),
budući da:
(1)
Korisnici statističkih podataka izražavaju pojačanu potrebu za usklađivanjem kako bi imali usporedive podatke diljem Europske unije. Unutarnje tržište, kako bi moglo djelovati, zahtijeva statističke standarde koji se mogu primijeniti na prikupljanje, prijenos i objavu nacionalnih statistika i statistika Zajednice čime bi svi sudionici jedinstvenog tržišta dobili usporedive statističke podatke. U tom su smislu razvrstavanja važan alat prikupljanja, obrade i diseminacije usporedivih statističkih podataka.
(2)
Regionalni statistički podaci temelj su europskog statističkog sustava. Oni se upotrebljavaju u u razne svrhe. Dugo su godina europski regionalni statististički podaci prikupljani, obrađivani i diseminirani na temelju zajedničkog regionalnog razvrstavanja nazvanog Nomenklatura prostornih jedinica za statistiku (dalje u tekstu: „NUTS”). Sada bi bilo uputno ugraditi ovo regionalno razvrstavanje u pravni okvir te odrediti jasna pravila za buduće izmjene ovog razvrstavanja. Razvrstavanje prema NUTS-u ne bi smjelo spriječiti postojanje drugih podrazdjela i razvrstavanja.
(3)
Sukladno tome, statistički podaci država članica, koji se šalju Komisiji i koji su podijeljeni prema prostornim jedinicama, trebali bi koristiti razvrstavanje prema NUTS-u kad je to primjenjivo.
(4)
U svojim analizama i pri diseminaciji Komisija bi trebala koristiti razvrstavanje prema NUTS-u za sve statističke podatke razvrstane prema prostornim jedinicama, kad je to primjenjivo.
(5)
Za regionalne statističke podatke potrebne su različite razine ovisno o namjeni tih statističkih podataka na nacionalnoj i europskoj razini. Uputno je imati najmanje tri hijerarhijske razine detalja u europskom regionalnom razvrstavanju prema NUTS-u. Države članice mogu imati daljnje razine detalja NUTS-a, kad to smatraju potrebnim.
(6)
Za pravilno upravljanje razvrstavanjem prema NUTS-u potreban je podatak o trenutačnom teritorijalnom sastavu regija treće razine NUTSa te bi ga trebalo redovno prosljeđivati Komisiji.
(7)
Objektivna mjerila definiranja regija potrebna su kako bi se osigurala nepristranost prilikom obrade i korištenja regionalnih statističkih podataka.
(8)
Korisnicima regionalnih statističkih podataka potrebna je stabilnost nomenklature u vremenu. Stoga se razvrstavanje prema NUTS-u ne bi smjelo prečesto mijenjati. Ova će Uredba vremenom osigurati veću stabilnost pravila.
(9)
Usporedivost regionalnih statističkih podataka zahtijeva da regije budu usporedive veličine u pogledu broja stanovnika. Kako bi se postigao ovaj cilj, razvrstavanje prema NUTS-u trebalo bi regionalnu strukturu učiniti homogenijom u pogledu broja stanovnika.
(10)
Trenutačna politička, upravna i institucionalna situacija mora se poštovati. Neupravne jedinice moraju odražavati gospodarske, društvene, povijesne, kulturne, zemljopisne i ekološke okolnosti.
(11)
Trebalo bi obratiti pažnju na pojam „stanovništva” na kojem se razvrstavanje temelji.
(12)
Razvrstavanje prema NUTS-u ograničeno je na gospodarski prostor država članica te ne pokriva u potpunosti područje na koje se odnosi Ugovor o osnivanju Europske zajednice. Stoga će se njezina upotreba za potrebe Zajednice trebati procjenjivati od slučaja do slučaja. Gospodarski prostor svake države, kako je definirano u Odluci Komisije 91/450/EEZ (5), također uključuje izvanregionalna područja, koja se sastoje od dijelova gopodarskog područja koje se ne može pridružiti određenoj regiji (zračni prostor, teritorijalne vode i epikontinentalni pojas, teritorijalne enklave, osobito veleposlanstva, konzulati i vojne baze, te nalazišta nafte, prirodnog plina itd. u međunarodnim vodama, izvan epikontinentalnog pojasa, podijeljene porezidentnim jedinicama). Razvrstavanje prema NUTS-ue mora također omogućiti izradu statistike za ova izvanregionalna područja.
(13)
Izmjene razvrstavanja prema NUTS-u zahtijevaju blisko savjetovanje s državama članicama.
(14)
Budući da države članice ne mogu, kao cilj predloženih djelatnosti, u dovoljnoj mjeri postići usklađivanje regionalnih statističkih podataka te se on može bolje postići na razini Zajednice, Zajednica može donijeti mjere u skladu s načelom supsidijarnosti na temelju članka 5. Ugovora. U skladu s načelom proporcionalnosti, na temelju ovog članka, ova Uredba ne zadire preko granica potrebnog za postizanje ovog cilja.
(15)
Razvrstavanje prema NUTS-u uspostavljeno ovom Uredbom trebalo bi zamijeniti Nomenklaturu prostornih jedinica za statistiku (NUTS) koju je do sada uspostavljao Statistički ured Europskih zajednica u suradnji s nacionalnim statističkim institutima. Posljedično, svako upućivanje na Nomenklaturu prostornih jedinica za statistiku (NUTS) u aktima Zajednice od sada bi se trebalo shvatiti kao upućivanje na razvrstavanje prema NUTS-u predviđeno ovom Uredbom.
(16)
Uredba Vijeća (EZ) br. 322/97 od 17. veljače 1997. o statistici Zajednice (6) predstavlja referentni okvir za odredbe ove Uredbe.
(17)
Mjere potrebne za provedbu ove Uredbe trebalo bi usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (7).
(18)
Provedeno je savjetovanje s Odborom za statističke programe, osnovanim Odlukom Vijeća 89/382/EEZ, Euratom (8) u skladu s člankom 3. te Odluke,
DONIJELI SU OVU UREDBU:
Članak 1.
Predmet
1. Svrha je ove Uredbe utvrditi zajedničko statističko razvrstavanje prostornih jedinica, dalje u tekstu: „NUTS”, kako bi se omogućilo prikupljanje, obrada i diseminacija usklađenih regionalnih statističkih podataka u Zajednici.
2. Razvrstavanje prema NUTS-u iz Priloga I. zamjenjuje Nomenklaturu prostornih jedinica za statistiku (NUTS) koju je uspostavio Statistički ured Europskih zajednica u suradnji s nacionalnim statističkim institutima država članica.
Članak 2.
Struktura
1. Razvrstavanje prema NUTS-u dijeli gospodarsko područje država članica, kako je definirano Odlukom 91/450/EEZ, na prostorne jedinice. Svakoj prostornoj jedinici pripisuje se određeni kôd i naziv.
2. Razvrstavanje prema NUTS-u ustrojeno je hijerarhijski. Svaku državu članicu dijeli se na prostorne jedinice prve razine NUTS-a, od kojih je svaka dalje podijeljena na prostorne jedinice druge razine NUTS-a, od kojih se svaka još dalje dijeli na prostorne jedinice treće razine NUTS-a.
3. Međutim, pojedina prostorna jedinica može se razvrstati na nekoliko razina prema NUTS-u.
4. Na istoj razini prema NUTS-u istim se nazivom ne mogu odrediti dvije različite prostorne jedinice u jednoj državi članici. Ako dvije prostorne jedinice u dvjema državama članicama nose isti naziv, nazivu prostorne jedinice dodaje se oznaka države.
5. U svakoj državi članici mogu se dodavati daljnje hijerarhijske razine detalja, o čemu odlučuje država članica, tako da se treća razina NUTS-a dalje dijeli. Komisija u roku dvije godine od stupanja na snagu ove Uredbe, nakon savjetovanja s državama članicama, Europskom parlamentu i Vijeću dostavlja komunikaciju o prikladnosti utvrđivanja pravila detaljnih razina razvrstavanja prema NUTS-u diljem Europe.
Članak 3.
Mjerila razvrstavanja
1. Postojeće upravne jedinice unutar država članica predstavljaju prvo mjerilo određivanja prostornih jedinica. U tom smislu „upravna jedinica” predstavlja zemljopisno područje s upravnim tijelom koje ima ovlasti donositi upravne ili političke odluke za to područje unutar pravnog i institucionalnog okvira države članice.
2. Kako bi se uspostavila odgovarajuća razina prema NUTS-u u kojoj se razvrstava određeni razred upravne jedinice države članice, prosječna veličina razreda upravne jedinice države članice izražava se unutar sljedećih pragova broja stanovnika:
Razina
Najmanje
Najviše
NUTS 1
3 milijuna
7 milijuna
NUTS 2
800 000
3 milijuna
NUTS 3
150 000
800 000
Ako je broj stanovnika cijele države članice ispod najnižeg praga zadane razine prema NUTS-u, cijela je država članica jedna prostorna jedinica prema NUTS-u za tu razinu.
3. U smislu ove Uredbe, stanovništvo prostorne jedinice sastoji se od osoba koje imaju uobičajeno boravište na tom području.
4. Postojeće upravne jedinice koje se koriste za razvrstavanje prema NUTS-u prikazane su u Priloga II. Izmjene Priloga II. donose se u skladu s regulatornim postupkom iz članka 7. stavka 2. ove Uredbe.
5. Ako za određenu razinu prema NUTS-u u državi članici ne postoji odgovarajući raspon, u skladu s mjerilima iz stavka 2. ovog članka, ova razina prema NUTS-u nastaje zbrajanjem odgovarajućeg broja postojećih manjih susjednih upravnih jedinica. Ovo zbrajanje uzima u obzir relevantna mjerila poput zemljopisnih, društveno-ekonomskih, povijesnih, kulturnih ili ekoloških.
Na ovaj način dobivene zbrojene jedinice dalje se u tekstu nazivaju: „neupravne jedinice”. Veličina neupravnih jedinica, u državi članici, određene razine prema NUTS-u unutar je praga broja stanovnika iz stavka 2. ovog članka.
U skladu s regulatornim postupkom iz članka 7. stavka 2. ove Uredbe, pojedinačne neupravne jedinice mogu odstupati od ovih pragova zbog određenih zemljopisnih, društveno-ekonomskih, povijesnih ili ekoloških prilika, osobito na otocima ili najudaljenijim regijama.
Članak 4.
Sastavni dijelovi NUTS-a
1. U šest mjeseci nakon stupanja na snagu ove Uredbe, Komisija objavljuje sastavne dijelove svih prostornih jedinica treće razine prema NUTS-u u smislu manjih upravnih jedinica iz Priloga III., kako su joj proslijedile države članica.
Izmjene Priloga III. donose se u skladu s regulatornim postupkom iz članka 7. stavka 2. ove Uredbe.
2. U prvih šest mjeseci svake godine države članice prosljeđuju Komisiji sve promjene sastavnih dijelova za prethodnu godinu koje bi mogle utjecati na granice treće razine razvrstavanja prema NUTS-u, poštujući pri tom elektronički oblik podataka kakav zahtijeva Komisija.
Članak 5.
Izmjene NUTS-a
1. Države članice obavješćuju Komisiju o:
(a)
svim promjenama koje su se dogodile u upravnim jedinicama, ako bi one mogle utjecati na razvrstavanje prema NUTS-u kako je to određeno Prilogom I., ili sadržajem Priloga II. i III.;
(b)
svim ostalim promjenama na nacionalnoj razini koje bi mogle utjecati na razvrstavanje prema NUTS-u, u skladu s mjerilima razvrstavanja iz članka 3. ove Uredbe.
2. Promjene granica treće razine razvrstavanja prema NUTS-u uzrokovane promjenama manjih upravnih jedinica iz Priloga III.:
(a)
ne smatra se izmjenama NUTS-a ako se radi o prijelazu stanovništva jednakom ili manjem od jedan posto prostornih jedinica treće razine razvrstavanja prema NUTS-u na koje se prijelaz odnosi;
(b)
smatra se izmjenama NUTS-a, u skladu sa stavkom 3. ovog članka, ako se radi o prijelazu stanovništva od više od jedan posto prostornih jedinica treće razine razvrstavanja prema NUTS-u na koje se prijelaz odnosi.
3. Izmjene NUTS-a za neupravne jedinice u državama članicama, kako je navedeno u članku 3. stavku 5. ove Uredbe, mogu se na dotičnoj razini razvrstavanja prema NUTS-u dogoditi ako izmjena smanjuje standardni otklon u veličini u smislu broja stanovnika svih prostornih jedinica EU-a.
4. Izmjene razvrstavanja prema NUTS-u donose se u drugoj polovici kalendarske godine u skladu s regulatornim postupkom iz članka 7. stavka 2. ove Uredbe, ne češće od svake tri godine, na temelju mjerila iz članka 3. ove Uredbe. Ipak, u slučaju znatnijeg preustroja odgovarajuće upravne strukture države članice, mogu se donijeti izmjene razvrstavanja prema NUTS-u u intervalima kraćim od tri godine.
Provedbene mjere Komisije iz podstavka 1. ovog stavka obzirom na prijenos podataka Komisiji stupaju na snagu 1. siječnja druge godine od njihova donošenja.
5. Prilikom izmjene razvrstavanja prema NUTS-u, država članica na koju se izmjena odnosi prosljeđuje Komisiji vremenski okvir za novu regionalnu raspodjelu, kako bi se zamijenili već poslani podaci. Popis vremenskih okvira te njihovo trajanje navodi se u skladu s regulatornim postupkom iz članka 7. stavkom 2. ove Uredbe uzimajući u obzir izvedivost njihove izrade. Vremenske okvire potrebno je predati u roku dvije godine od izmjena razvrstavanja prema NUTS-u.
Članak 6.
Upravljanje
Komisija poduzima neophodne mjere kako bi osigurala dosljedno upravljanje razvrstavanjem prema NUTS-u. Te mjere osobito mogu uključivati:
(a)
sastavljanje i ažuriranje napomena koje pojašnjavaju NUTS;
(b)
ispitivanje problema koji nastaju primjenom razvrstavanja prema NUTS-u na razvrstavanje prostornih jedinica država članica.
Članak 7.
Postupak
(1) Komisiji pomoć pruža Odbor za statistički program osnovan člankom 1. Odluke 89/382/EEZ, Euratom (dalje u tekstu: Odbor).
(2) Kad postoji upućivanje na ovaj stavak, primjenjuju se članci 5. i 7. Odluke 1999/468/EZ, uzimajući u obzir odredbe članka 8. Odluke.
Razdoblje iz članka 5. stavka 6. Odluke 1999/468/EZ određuje se na tri mjeseca.
(3) Odbor donosi svoj poslovnik.
Članak 8.
Podnošenje izvješća
Tri godine nakon stupanja na snagu ove Uredbe, Komisija podnosi Europskom parlamentu i Vijeću izvješće o njezinoj provedbi.
Članak 9.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. svibnja 2003.

Labels: 10
19